Je Guillaumes, dit Bretons, de Salins, chevaliers, fais savoir à touz ces qui verront ces presantes lettres que je suis antrez en l’omaige à la noble dame Lore, contesse de Bourgoigne et dame de Salins, per le comandemant à noble baron Jeham, conte de Bourgoigne et signour de Salins, mon signour, dou fié que je tenoie de lui, et ay promis, per mon soirement corporelment sus saint ewangile donné à ladite dame Lore, que se de mondit signor le conte defailloit, que je rendroie et bailleroie le chastel de Chalemont à ladite [dame] Lore ou à son certain comandement, se je estoie adonc chastelain doudit chaitel. Et en tesmoignaigne de ceste chose, à ma priere et à ma requeste, li chapitre de Saint-Anathoile de Salins a mis son seel pendant en ces presantes lettres. Ce fut fait le mecredi après feste saint Pere et saint Poul, l’am Nostre Signour qui corroit per mil CC et sexante et trois.